LT Europos Sąjungos oficialusis leidinys L 181/54

KOMISIJOS REGLAMENTAS (ES) 2015/1102

2015 m. liepos 8 d.

kuriuo dėl kelių kvapiųjų medžiagų išbraukimo iš Sąjungos sąrašo iš dalies keičiamas Europos Parlamento ir Tarybos reglamento (EB) Nr. 1334/2008 I priedas

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1334/2008 dėl kvapiųjų medžiagų ir aromatinių savybių turinčių tam tikrų maisto ingredientų naudojimo maisto produktuose ir ant jų ir iš dalies keičiantį Tarybos reglamentą (EEB) Nr. 1601/91, reglamentus (EB) Nr. 2232/96 ir (EB) Nr. 110/2008 bei Direktyvą 2000/13/EB (1), ypač į jo 11 straipsnio 3 dalį ir 25 straipsnio 3 dalį,

atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1331/2008, nustatantį maisto priedų, fermentų ir kvapiųjų medžiagų leidimų suteikimo procedūrą (2), ypač į jo 7 straipsnio 4 dalį,

kadangi:

(1) Reglamento (EB) Nr. 1334/2008 I priede pateiktas Sąjungos kvapiųjų medžiagų ir žaliavų, patvirtintų naudoti maisto produktuose ir ant jų, sąrašas ir nurodytos jų naudojimo sąlygos;

(2) Komisijos įgyvendinimo reglamentu (ES) Nr. 872/2012 (3) kvapiųjų medžiagų sąrašas patvirtintas ir įtrauktas į Reglamento (EB) Nr. 1334/2008 I priedo A dalį;

(3) šis sąrašas gali būti atnaujintas pagal įprastą Reglamento (EB) Nr. 1331/2008 3 straipsnio 1 dalyje nustatytą procedūrą Komisijos iniciatyva arba pateikus paraišką valstybei narei ar suinteresuotajai šaliai;

(4) Sąjungos kvapiųjų medžiagų ir žaliavų sąraše pateikta keletas medžiagų, apie kurias Europos maisto saugos tarnyba (toliau – EFSA) paprašė pateikti papildomų mokslinių duomenų, kad galėtų užbaigti vertinimą iki Reglamento (EB) Nr. 1334/2008 I priedo A dalyje nustatytų konkrečių terminų;

(5) prašomi papildomi moksliniai duomenys apie šias penkias medžiagas: 1-metilnaftaleną [FL Nr. 01.014], furfurilmetileterį [FL Nr. 13.052], difurfurilsulfidą [FL Nr. 13.056], difurfurileterį [FL Nr. 13.061] ir etilfurfurileterį [FL Nr. 13.123] turėjo būti pateikti iki Sąjungos sąraše nustatyto termino – 2013 m. gruodžio 31 d.;

(6) jeigu iki nustatyto termino reikiama informacija nepateikiama, atitinkama kvapioji medžiaga išbraukiama iš Sąjungos sąrašo;

(7) papildomų mokslinių duomenų remiantis konkrečiomis EFSA nuomonėmis (4) apie šias medžiagas iki 2014 m. birželio 30 d. nebuvo pateikta. Todėl šios kvapiosios medžiagos turėtų būti išbrauktos iš Sąjungos sąrašo;

(8) todėl Reglamentas (EB) Nr. 1334/2008 turėtų būti atitinkamai iš dalies pakeistas;

(9) Komisijos reglamento (ES) Nr. 873/2012 (5) 1 straipsnyje nustatytos pereinamojo laikotarpio priemonės, taikomos maisto produktams, kurių sudėtyje yra kvapiųjų medžiagų ir kurie teisėtai pateikti rinkai ar paženklinti iki 2014 m. spalio 22 d. Pereinamojo laikotarpio priemonės, taikomos maisto produktams, kurių sudėtyje yra kvapiųjų medžiagų, išbrauktinų iš Sąjungos sąrašo po 2014 m. spalio 22 d., gali būti nepakankamos. Todėl maisto produktams, kurių sudėtyje yra penkios kvapiosios medžiagos, turėtų būti nustatytas papildomas pereinamasis laikotarpis, kad maisto tvarkymo subjektai galėtų prisitaikyti prie šio reglamento reikalavimų;

(10) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 1334/2008 I priedo A dalis iš dalies keičiama pagal šio reglamento priedą.

2 straipsnis

Maisto produktais, kurių sudėtyje yra penkios šio reglamento priede minėtos kvapiosios medžiagos ir kurie yra teisėtai pateikti rinkai arba paženklinti anksčiau nei 9 mėnesiai po šio reglamento įsigaliojimo dienos, bet neatitinka Reglamento (EB) Nr. 1334/2008 I priedo A dalies reikalavimų, gali būti prekiaujama iki jų minimalaus galiojimo ar tinkamumo vartoti termino pabaigos.

3 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2015 m. liepos 8 d. Komisijos vardu Pirmininkas Jean-Claude JUNCKER

(1) OL L 354, 2008 12 31, p. 34.

(2) OL L 354, 2008 12 31, p. 1.

(3) 2012 m. spalio 1 d. Komisijos įgyvendinimo reglamentas (ES) Nr. 872/2012, kuriuo patvirtinamas Europos Parlamento ir Tarybos reglamente (EB) Nr. 2232/96 numatytas kvapiųjų medžiagų sąrašas, jis įtraukiamas į Europos Parlamento ir Tarybos reglamento (EB) Nr. 1334/2008 I priedą, ir panaikinamas Komisijos reglamentas (EB) Nr. 1565/2000 ir Komisijos sprendimas 1999/217/EB (OL L 267, 2012 10 2, p. 1).

(4) Scientific Opinion on Flavouring Group Evaluation 78 (FGE.78), The EFSA Journal (2009) 931, 1–59; Scientific Opinion on Flavouring Group Evaluation 67, Revision 1 (FGE.67Rev.1), EFSA Journal 2011; 9(10):2315; Scientific Opinion on Flavouring Group Evaluation 65 (FGE.65), EFSA Journal 2010; 8(7):1406.

(5) 2012 m. spalio 1 d. Komisijos reglamentas (ES) Nr. 873/2012 dėl pereinamojo laikotarpio priemonių, susijusių su Europos Parlamento ir Tarybos reglamento (EB) Nr. 1334/2008 I priede pateiktu Sąjungos kvapiųjų medžiagų ir žaliavų sąrašu (OL L 267, 2012 10 2, p. 162).